പാഠം 12
താലന്തുകൾ
അധ്യാപക മാർഗ്ഗദർശി  ·  നോക്കൂ, കേൾക്കൂ, ജീവിക്കൂ – പുസ്തകം 6: യേശു ഗുരുവും സൗഖ്യദായകനും
	ലക്ഷ്യം
	യേശുവിന്റെ മടങ്ങിവരവിനായി നമുക്ക് എങ്ങനെ ഒരുങ്ങിയിരിക്കാമെന്നു കുട്ടികളെ പഠിപ്പിക്കുക.

	തിരുവെഴുത്ത് വായന
	മത്തായി 25:14-30

	മനഃപാഠ വാക്യം
	മത്തായി 25:21
“നന്നു, നല്ലവനും വിശ്വസ്തനുമായ ദാസനേ! നീ വിശ്വസ്തനായിരുന്നു … നിന്റെ യജമാനന്റെ സന്തോഷത്തിൽ പ്രവേശിക്ക!”



പാഠം അവതരിപ്പിക്കൽ
തുടക്കം
കുട്ടികൾ എന്തിലാണ് മിടുക്കരെന്നും അവർ ഏറ്റവും ഇഷ്ടപ്പെടുന്നതെന്താണെന്നും ചോദിക്കുക. മറുപടി പറയാൻ അവർക്കു സമയം നൽകുക. നിങ്ങൾ ഇഷ്ടപ്പെടുന്നതെന്താണെന്ന് അവരോടു പറയുക.
പാഠത്തിലെ പ്രധാന ആശയങ്ങൾ
1.	ഒരു ദിവസം യേശു, യാത്ര പുറപ്പെടുന്നതിനു മുമ്പ് തന്റെ ദാസന്മാർക്ക് ഒരു ജോലി ഏൽപ്പിച്ച ഒരു മനുഷ്യനെക്കുറിച്ച് ഒരു കഥ പറഞ്ഞു. 25:14-15 ലെ സംഭവങ്ങൾ, പണം എങ്ങനെ പങ്കിട്ടുനൽകി എന്നത്, നിങ്ങളുടെ സ്വന്തം വാക്കുകളിൽ പറയുക. അക്കാലത്ത് കടലാസ് നോട്ടുകൾ ഇല്ലായിരുന്നു, നാണയങ്ങൾ മാത്രമേ ഉണ്ടായിരുന്നുള്ളൂ. ഒരു താലന്ത് എന്നത് ഗണ്യമായ മൂല്യമുള്ള ഒരു നാണയമായിരുന്നു.
2.	ആദ്യത്തെ ദാസൻ തന്നെ ഏൽപ്പിച്ച പണം ഉപയോഗിച്ച് അതിന്റെ ഇരട്ടി നേടിയത് എങ്ങനെയെന്നു പറയുക (25:16). ഒരുപക്ഷേ അവൻ തന്റെ അയൽപക്കത്ത് ഒരു ചെറിയ കച്ചവടം തുടങ്ങിയിരിക്കാം.
3.	രണ്ടാമത്തെ ദാസനോടൊപ്പം ഇത് ആവർത്തിക്കുക (25:17).
4.	മൂന്നാമത്തെ ദാസൻ പണം കുഴിച്ചിട്ടു. അവൻ അത് ഉപയോഗപ്രദമായി വിനിയോഗിച്ചില്ല (25:18).
5.	വളരെ നാളുകൾക്കുശേഷം യജമാനൻ മടങ്ങിവന്നു. ആദ്യത്തെ രണ്ടു ദാസന്മാരിൽ അവൻ സന്തുഷ്ടനായി അവർക്കു പ്രതിഫലം നൽകി (25:19-23).
6.	മൂന്നാമത്തെ ദാസൻ തനിക്കു ലഭിച്ച അതേ തുക മടക്കിനൽകുകയും അത് ഉപയോഗിക്കാത്തതിന് ഒഴിവുകഴിവുകൾ പറയുകയും ചെയ്തു (25:24-25). ചിത്രം 12 കാണിക്കുക. തനിക്കു ലഭിച്ചതുകൊണ്ട് ഒന്നും ചെയ്യാത്ത മടിയനായ ദാസനോട് യജമാനൻ കോപിച്ചു. ആദ്യം ഉണ്ടായിരുന്ന ചെറിയ തുകയും ആ ദാസനു നഷ്ടമായി (25:26-28).
മനഃപാഠ വാക്യം ഹൃദിസ്ഥമാക്കൽ
കഥയോടുള്ള നമ്മുടെ പ്രതികരണം
യേശു കഥയിലെ യജമാനനെപ്പോലെയാണെന്നും നാം ദാസന്മാരാണെന്നും വിശദീകരിക്കുക. സ്വർഗ്ഗത്തിലേക്കു മടങ്ങിപ്പോയപ്പോൾ ചെയ്യാനുള്ള ജോലിയും അതിനുള്ള കഴിവുകളും അവൻ നമുക്കു വിട്ടിട്ടുപോയി. ഉപമയിലെപ്പോലെ നമുക്കു പണം ലഭിക്കുന്നില്ല. നമ്മിൽ ഓരോരുത്തർക്കും ദൈവം നൽകിയ വരങ്ങളോ താലന്തുകളോ ഉണ്ട്. ഈ താലന്തുകൾ നാം ഉപയോഗപ്രദമായി വിനിയോഗിക്കണം.
നിങ്ങൾ എന്തിലാണ് മിടുക്കരെന്നു ഞാൻ ചോദിച്ചപ്പോൾ പാഠത്തിന്റെ തുടക്കത്തിൽ നിങ്ങൾ പറഞ്ഞ കാര്യങ്ങളെക്കുറിച്ചു നമുക്കു ചിന്തിക്കാം. ക്ലാസ്സിന്റെ ഓർമ്മ പുതുക്കാൻ അവയിൽ ചിലത് പേരെടുത്തു പറയുക. കർത്താവായ യേശുവിന്റെ മഹത്വത്തിനായി ഈ താലന്തുകൾ നിങ്ങൾക്ക് എങ്ങനെ ഉപയോഗിക്കാം?
ഉദാഹരണങ്ങൾ പാട്ടുപാടൽ: യേശുവിനെക്കുറിച്ചുള്ള പാട്ടുകൾ പാടി മറ്റുള്ളവരെ അവനെക്കുറിച്ചു പഠിപ്പിക്കാം.
കഥ പറച്ചിൽ: സൺഡേ സ്കൂളിൽ യേശുവിനെക്കുറിച്ചു കേൾക്കുന്ന കഥകൾ നമ്മുടെ കുടുംബത്തോടും കൂട്ടുകാരോടും പറയാം.
യേശുവിനുവേണ്ടി പ്രവർത്തിക്കാൻ നാം മുതിർന്നവരാകുന്നതുവരെ കാത്തിരിക്കേണ്ടതില്ല. നമുക്ക് ഇപ്പോൾതന്നെ തുടങ്ങാം, അവൻ വീണ്ടും വരുന്നതുവരെ നല്ല പ്രവൃത്തി തുടരാം!

